C 247/100
HR
Službeni list Europske unije
29.6.2022.
Akreditacijska tijela moraju dokazati da imaju sposobnost i mogućnost za izvršavanje akreditacije u različitim područjima ocjenjivanja sukladnosti u kojima djeluju.
Te su aktivnosti određene nizom usklađenih normi (kao što su EN ISO/IEC 17025 za laboratorije za ispitivanje i umjeravanje, EN ISO/IEC 17020 za inspekcijska tijela ili EN ISO/IEC 17065 za tijela za ovjeravanje proizvoda, usluga i postupaka).
Osim toga, osobe koje izvršavaju uzajamno vrednovanje moraju osigurati da akreditacijsko tijelo u okviru svojeg ocjenjivanja uzme u obzir sve druge zahtjeve koji su važni za određene aktivnosti ocjenjivanja sukladnosti koje će izvršavati tijela koja akreditiraju.
To mogu biti posebni zahtjevi sadržani u sustavima ocjenjivanja sukladnosti, uključujući europske i nacionalne sustave.
6.5.3.
Pretpostavka sukladnosti za nacionalna akreditacijska tijela
Ako nacionalno akreditacijsko tijelo kao rezultat postupka uzajamnog vrednovanja može pokazati da ispunjava zahtjeve relevantne usklađene norme (273), pretpostavlja se da ispunjava zahtjeve za nacionalna akreditacijska tijela koji su propisani u članku 8. Uredbe.
Što je još važnije, a posebno za regulaciju, ako je nacionalno akreditacijsko tijelo uspješno prošlo uzajamno vrednovanje za određenu aktivnost ocjenjivanja sukladnosti, nacionalna tijela moraju prihvatiti potvrde o akreditaciji koje je izdalo to tijelo te sva ostala uvjerenja (npr. izvješća o ispitivanju ili inspekciji, potvrde) koja su izdala tijela za ocjenjivanje sukladnosti koja je akreditiralo to tijelo za akreditaciju.
6.5.4.
Uloga EU-a u podupiranju i usklađivanju akreditacijske prakse u Europi
Na temelju uloge EA-a kao organizacije zadužene za uzajamno vrednovanje nacionalnih akreditacijskih tijela trebalo bi uspostaviti dosljedan i istovrijedan pristup akreditaciji kojim se jamči uzajamno priznavanje i prihvaćanje potvrda o ocjenjivanju sukladnosti.
To znači da EA mora olakšati zajednički pristup akreditacijskoj praksi te usklađenim normama i zahtjevima koji mogu biti sadržani u bilo kojem sektorskom sustavu.
Stoga, uz sudjelovanje svih zainteresiranih strana, kao što su dionici i nacionalna tijela, EA mora razviti transparentne smjernice koje njegovi članovi moraju poštovati kod provođenja akreditacije.
6.6.
Prekogranična akreditacija
Tijelo za ocjenjivanje sukladnosti može zatražiti akreditaciju od nacionalnog akreditacijskog tijela u drugoj državi članici samo u ograničenom broju slučajeva.
U skladu s člankom 7. stavkom 1.
Uredbe (EZ) br. 765/2008 tijela za ocjenjivanje sukladnosti, bez obzira na to jesu li treća ili prva strana/interna, akreditaciju moraju zatražiti od nacionalnog akreditacijskog tijela države članice u kojoj imaju poslovni nastan.
Postoje iznimke od tog pravila: mogućnost tijela za ocjenjivanje sukladnosti da zatraži akreditaciju od nacionalnog akreditacijskog tijela u drugoj državi članici ograničena je na sljedeće slučajeve: — u njegovoj državi članici ne postoji nacionalno akreditacijsko tijelo i nema mogućnost obratiti se nekom drugom nacionalnom akreditacijskom tijelu (članak 7. stavak 1. točka (a)), — nacionalno akreditacijsko tijelo ne nudi tražene akreditacijske usluge (članak 7. stavak 1. točka (b)), — nacionalno akreditacijsko tijelo nije uspješno prošlo uzajamno vrednovanje s obzirom na djelatnost ocjenjivanja sukladnosti za koje se traži akreditacija, odnosno nacionalno akreditacijsko tijelo nije potpisnik multilateralnog sporazuma EA-a za akreditaciju predmetne djelatnosti ocjenjivanja sukladnosti (članak 7. stavak 1. točka (c)).
Članak 7. stavak 1.
Uredbe usko je povezan s načelom nekonkurentnosti i njegova je logička posljedica.
(273) ISO/IEC 17011.